પૂ. ગુરુજી વિશે વિચારતી વખતે તેમનું આમૂલ વ્યક્તિત્વ અને સમગ્ર કૃતિત્વ સ્વામી વિવેકાનંદજીના વિચાર અને ડા. હેડગેવારજીના આચાર આ બે આધારોનો જાણે સુભગ સમન્વય હતું. એક બાજુ પૂ. ગુરુજી ડા. હેડગેવારજી પાસેથી પ્રેરણા પ્રાપ્ત કરતા તો બીજી બાજુ આધ્યાત્મિક સાધનાનું પ્રબળ આકર્ષણ તેમને રામકૃષ્ણ મઠના સારગાચ્છી આશ્રમ તરફ ખેંચી ગયું. તેમણે રામકૃષ્ણ દેવના શિષ્ય અને વિવેકાનંદજીના ગુરુભાઈ સ્વામી અખંડાનંદ પાસે મંત્રદીક્ષા લીધી. સ્વામી અખંડાનંદજીએ પોતાના અંતિમ સમયે શ્રી ગુરુજીને દુર્બળ હિન્દુ સમાજને સંગઠિત કરવાના ડા. હેડગેવારજીના કાર્યમાં લાગી જવાનો આદેશ આપ્યો અને શ્રી ગુરુજી સંઘકાર્ય માટે સમર્પિત થઈ ગયા.